  Туспуктэм: Майя Бывальцева Майя Бывальцева 0+ Удмуртиысь Чеберлыко киужъёсъя йӧскалык центр кылдэм дырысен 22-тӥ коньывуонэ 30 ар тырмиз. Солы сӥзьыса, ужъюртын «Культурный код Удмуртии» адӟытон радъязы, отын элькунысь устоосызлэн кибашлыослэн киужъёсынызы тодматскыны луоз. Адӟытонэз усьтонэ ивортодэтъя «Удмуртия» агентстволэн редакторез вуылӥз. Туннэ элькунын чеберлыко киужъёсты лэсьтон удысын 22 ӧръёс азинско, йӧскалык центрын - 11. Адӟытонын ваньзэ сое рос-прос учкыны луоз. Паймыто пужым выжыослэсь пунэм арбериос. Нырысь учкыса, со нинлэсь лэсьтэмын кадь. Чеберлыко киужъёсъя йӧскалык центрлэн кивалтӥсез Наталья Прокопьева верамъя, туннэ та ӧрын кык-куинь гинэ ёросъёс ужало, солэн технологиез туж секыт. Озьы ик ӧжытгес лыэн ужасьёс. Фото: Майя Бывальцева Вашкала удмуртъёслэн ӧй вал роспись амалзы, но туала кибашлыос со пыр удмурт дӥськутэз, удмурт орнаментэз возьмато. Яке, шуом, «костюмная кукла» ӧр. Со озьы ик выль луэ но вашкала удмурт дӥськутэз возьматыны юртэ, уката ик соосын сьӧрло ветлыны каньыл. Нош тужгес но тодмо луо Удмуртиысь кибашлыос куиськыны быгатэменызы. « Али быдэс Россиын ми кадь куиськисьёс ӧвӧл. Весь вань направлениосты куиськонын, весь вань техникаосты, кудъёсыз вал Удмуртиын, ми сое тодӥськом, чакласьком, и ми сое куиськом вашкала технологиосъя вашкала станокъёсын » Наталья Прокопьева, Чеберлыко киужъёсъя йӧскалык центрлэн кивалтӥсез Фото: Майя Бывальцева Наталья Прокопьевалэн верамезъя, кунын туж тросаз улосвылъёсын куискьо, но отын ужан амалъёссэс капчиятӥзы, фабрикаын лэсьтэм станокъёсты кутӥзы. « Соос лыкто ми доры но паймо, кыӵе, пе, тӥляд качественноесь, технологиез чакласа лэсьтэм киужъёс, но тӥ, пе, сыӵе вашкала технологиен сое ужаськоды, ведь туж трудоёмко, ваньзэ модернизировать карыны луэ, капчигес ужаны. Но вот милям сыӵе задачамы, и ми пуктэм задачаез лэсьтӥм, и ми сое возиськом » Наталья Прокопьева, Чеберлыко киужъёсъя йӧскалык центрлэн кивалтӥсез Озьы ик инкуазь материалъёсын ужаназы но. Кылсярысь, кызьпу туйлэсь арбериос лэсьтоназы клей одӥг шапык но уг куто. « Марлы со кулэ? Малы ке шуоно ми тодськом: вашкалазэ тодытэк, выжыостэ тодытэк, азьланез уз луы. Туннэ нуналлы со тужгес но актуально, малы ке шуоно адями валаны кулэ, кытысь со потэмын, кин со луэ. Али пиналъёс кыӵе: кытын соос уло, отын соослэн дор выжызы. <…> Нош удмурт калык сыӵе ӧвӧл. Со туж ас дорез борды, ас коркаез борды, ас выжыез борды возиське. Соин, мон малпасько, милям ужмы со туж кулэ » Наталья Прокопьева, Чеберлыко киужъёсъя йӧскалык центрлэн кивалтӥсез Сӧзнэтэз кылдытонлэн валтӥсь ужпумез – киуж лэсьтон амалъёсты шедьтон, улӟытон, утён но азинтон – быдэстэмын, табере ӧнерчиос азязы эшшо одӥг ужпум пукто. « Ми со вашкала традициосты, технологиосты чакламы, дышетӥмы ини, нош али ми сое туала улонлы тупатыны турттӥськом ини – туала интерьеръёслы, туала дӥськутлы тупась формаосын » Наталья Прокопьева, Чеберлыко киужъёсъя йӧскалык центрлэн кивалтӥсез Фото: Майя Бывальцева Чеберлыко киужъёс лэсьтон удыслы ӧнерчиосты Лулчебретъя элькун колледжын но Удмурт кун университетын дышето. Наталья Прокопьевалэн верамезъя, отын туж ӟеч инъет сёто. Но рос-прос кибашлы ужаса, быгатонлыкез аръёсын волятыса гинэ луоно. « Милям котькудӥз методистмы единичной. Соос не просто тодо технологиез, котькудӥзлэн аслаз авторский стильзы вань ни. Ми учкыса валаськом, кинлэн киыз со, кин сое лэсьтэмын, малы ке шуоно котькудӥзлэн аслаз почеркез вань. Мукет регионъёсын но специалистмес нимызъя тодо ни. ужзэс тодмало » Наталья Прокопьева, Чеберлыко киужъёсъя йӧскалык центрлэн кивалтӥсез Чеберлыко киужъёсъя йӧскалык центрын 7 ар ини ужа Евгений Бикузин, со йӧскалык инструментъёс лэсьтэ – кубыз, крезь. Эшшо пу шуланъёс (акарина) вӧлыны кутскиз. Вал меда соос удмуртъёслэн, тодмо ӧвӧл, но мукет калыкъёслэн кемаласьгес тодмо. Шуланэз котькыӵе писпулэсь лэсьтыны луэ, шуэ кибашлы. « Та пужым вайес. Сусыпулэсь, топольлэсь лэсьтэме вань. Кызлэсь секытгес лэсьытны, солэн вайыз пилиське » Евгений Бикузин, Чеберлыко киужъёсъя йӧскалык центрысь ӧнерчи Фото: Майя Бывальцева Пусйымон, кибашлыос тодонлыкъёсынызы, быгатонлыкъёсынызы мукет адямиосын люкиськыны дась. Али йӧскалык центр бордын этнической модая но дизайнъя студия ужа. Дышетон юри ӝытъёсы радъяське, угось тросэз ужзы бере ветло. Егитъёслы туж кельше вашкала амалъя буян – будосъёсын, минералъёсын, кудъёсыз асьме шаерамы будэмын-кылдэмын. Озьы ик куиськыны дышето. Вуоно ар кутсконын Удмурт куиськонъя огъяросси школа усьтӥськыны кулэ. Отчы быдэс кунысь мылкыд карисьёс вазиськыны быгатозы. Фото: Майя Бывальцева Чеберлыко киужъёсъя элькун центр но ёросъёсын Кибашлыослэн юртъёссы 1990-тӥ аръёс кутсконын, туала кунмы понна тужгес секыт аръёсы, кылдӥзы. Туж умой, со вакытэ лулчебертъя министр Анэтта Сидорова, собере Геннадий Чайников вашкала лулчеберетэз утёнлэсь кулэлыксэ валазы шуыса. Кибышлыослэн юртъёсынызы сӧзнэтэз азинтон концепциез дасязы но кибашлыослы ялан юрттэт сётӥзы тодосчиос Владимир Владыкин, Кузьма Куликов, Маргарита Иванова, Владимир Кошаев. Туж умой, туала вакытэ но искусстволэн та ӧрезлы кулэяськисьёс, ас выжыдэ утён понна солэсь дунлыксэ валасьёс вань шуыса. Чеберлыко киужъёсъя йӧскалык центр, Кибашлыослэн юртъёссы – со магазин ӧвӧл, со вашкалазэ утён, пусъе Наталья Прокопьева. « Кудӥз кема ветлымтэ, 3-4 ар пыратэк, выльысь пыро, и соос татчы черке пыраса кадь пото, «душой отдохнул» шуыса кошко  » Наталья Прокопьева, Чеберлыко киужъёсъя йӧскалык центрлэн кивалтӥсез Центрлэн котырес дыпусэзлы сӥзем адӟытон 28-тӥ шуркынмонозь ужалоз. Тегъёс: Удмуртия Лулчеберет киуж адӟытон Ижкар  